Politi over hele Danmark skal fremover lære af de erfaringer, som Fyns Politi har gjort sig med brug af droner.

Siden sommeren 2017 har Fyns Politi brugt droner i deres arbejde.

- Der er adskillige eksempler på, hvor den har været nyttig indtil videre, siger Dennis Kristiansen, der en af de tre droneførere ved Fyns Politi.

Fyns Politi og droner Politiet har ti droner til rådighed.

Den største drone kan flyve 60-70 kilometer/timen. Den vejer cirka ni kilo og kan løfte omkring seks kilo.

Politiet må flyve i op til 120 meter over jorden.

Den store drone kan flyve cirka 45 minutter i luften ad gangen på ét batteri.

Politiet bruger dronerne i deres daglige arbejde - for eksempel til eftersøgning af forsvundne personer, til færdselsovervågning og til observation af personer, som ikke skal se, at politiet overvåger dem.

Dronerne har blandt andet været nyttige i forbindelse med efterforskningen i sagen om stenkast på motorvejen.

- Det har givet et rigtig godt overblik over, hvor skulle man måske søge henne, fortæller Dennis Kristiansen.

Læs også : Drone redder to teenagedrenge fra druknedød i Australien

Fyns Politi har på et halvt år høstet så brede erfaringer med brug af de flyvende objekter, at det sammen med Rigspolitiet fremover skal udbrede brugen af droner i andre politikredse.